La 10K Alboraia recapta més de 11.000 euros per a la lluita contra el càncer
28 de juny de 2022

Aquest cap de setmana es va celebrar la ja tradicional 10K Alboraia, que enguany ha celebrat el seu desé aniversari. La 10K Alboraia és una carrera única dins de l'escenari esportiu valencià que ha tornat després de dos anys d'absència per la pandèmia. La iniciativa organitzada per la regidoria d'Esports de l'Ajuntament d'Alboraia, la Junta Local contra el Càncer d'Alboraia, Socarrat Estudi Creatiu, Xufarunners i Carreras Populares, es va dur a terme el 25 de juny a les 20.00 hores al costat de la Ciutat de l'Esport.

En la carrera 1340 participants van recórrer els carrers d'Alboraia amb una fi solidària, al costat de corredors de la talla de Martín Fiz, campió d'Europa i del món de marató.

L'atleta alboraier Luis Félix de l'equip C.A. Carnicas Serrano va aconseguir el primer lloc en la classificació, mentre que el segon lloc de la classificació masculina va ser per a Alejandro Benages Ibañez de Delta València C.A., i el tercer per a Ximo Carratalá Benedito, de Redolat Team. El podi femení va ser per a Elia Fuentes Albero, que va córrer com a independent, seguida de Carmen Amaro Reyes, de The Kenyan Urban Way, i en tercer lloc Elena Fores Crespo, de Team Hicham.

Un dia abans de la carrera també va tindre lloc l'Orxata Party, el tradicional esdeveniment en el qual s'aprofita la recollida de dorsals per a realitzar activitats també per als xiquets i xiquetes, com la Mini10K no competitiva, pintacaras i una masterclass de zumba. També va haver-hi un punt solidari d'orxata i Fartons Polo, la recaptació de la qual va estar destinada a la lluita contra el càncer.

L'esdeveniment es va desenvolupar amb un gran ambient en la localitat d'Alboraia, i sense cap incident. El circuit ha sigut homologat per la Reial Federació Espanyola d'Atletisme, i enguany per primera vegada va formar part de RunCáncer València 2022, amb un recorregut que va passar pel nucli urbà, l'horta i la platja, comptant amb l'habitual equipament i avituallament.